kohli
విరాట్‌ కోహ్లీ సరికొత్త చరిత్ర
కొలంబో: ఆతిథయ శ్రీలంకతో బుధవారం జరిగిన ఏకైక టీ20లో టీమిండియా కెప్టెన్‌ విరాట్‌ కోహ్లీ మరో మైలురాయిని అందుకున్నాడు. అంతర్జాతీయ క్రికెట్‌లో అత్యంత వేగంగా 15 వేల పరుగులు పూర్తి చేసిన ఆటగాడిగా చరిత్ర సృష్టించాడు. ఇప్పటివరకు మొత్తం 304 ఇంటర్నేషనల్‌ మ్యాచ్‌లు ఆడి అతడు ఈ ఘనత సాధించాడు. ఇప్పటివరకు కోహ్లీ 60 టెస్టుల్లో 4,658 పరుగులు, 194 వన్డేల్లో 8,587 పరుగులు, 50 టీ20ల్లో 1830 పరుగులు సాధించాడు. ఇవన్నీ కలిపితే మొత్తం 15,075 పరుగులు. అంతేకాదు అంతర్జాతీయ క్రికెట్‌లో 15వేల పరుగులు పూర్తి చేసిన 33వ ఆటగాడిగా కోహ్లీ అరుదైన ఘనత సాధించాడు. అయతే 50పైగా యావరేజితో ఈ రికార్డు సాధించిన బ్యాట్స్‌మెన్‌గా కోహ్లీ నిలిచాడు. ఈమ్యాచ్‌లో 54 బంతుల్లో 82 పరుగులు చేసిన విరాట్‌ కోహ్లీ మ్యాచ్‌ ఆఫ్‌ ద మ్యాచ్‌ అవార్డుని సైతం అందుకున్నాడు.బుధవారం జరిగిన టీ20 కోహ్లీకి అంతర్జాతీయ క్రికెట్‌లో 50వ టీ20 కావడం విశేషం. ఈ క్రమంలో కోహ్లీ పలు రికార్డులను సైతం అదిగమించాడు. అంతేకాదు టీ20ల్లో అత్యధిక పరుగులు సాధించిన ఆటగాళ్ల జాబితాల ప్రస్తుతం కోహ్లీ మూడో స్థానంలో కొనసాగుతున్నాడు. అతనికంటే ముందు బ్రెండన్‌ మెక్‌కలమ్‌ (2,140), తిలకరత్నే దిల్షాన్‌ (1,889) మాత్రమే ఉన్నారు. తన కెరీర్‌లో 50వ టీ20 మ్యాచ్‌ ఆడిన కోహ్లీ సురేశ్‌ రైనా (6872)ను అధిగమించి టీ20ల్లో అత్యధిక పరుగులు చేసిన భారత బ్యాట్స్‌మెన్‌గా రికార్డు సృష్టించాడు. భారత్‌ తరుపున 50లేదా అంతకంటే ఎక్కువ మ్యాచ్‌లు ఆడిన ఐదో క్రికెటర్‌ విరాట్‌ కోహ్లీ నిలిచాడు. ఇక ఛేదనల్లో అత్యధిక పరుగులు (1,016) చేసిన బ్యాట్స్‌మెన్‌గా కూడా నిలిచాడు. మెకల్లమ్‌ (1,006) రికార్డును కోహ్లీ అదిగమించాడు. డేవిడ్‌ వార్నర్‌ (892), మార్టిన్‌ గుప్తిల్‌ (882), మహ్మద్‌ షెజాద్‌ (819) ఆ తర్వాత స్థానాల్లో ఉన్నారు.